钦定古今图书集成/明伦汇编/氏族典/第052卷 > 《廖用贤尚友录》 > 韦爱
## 钦定古今图书集成/明伦汇编/氏族典/第052卷 > 《廖用贤尚友录》 > 韦爱

按《梁书韦叡传》，“叡族弟爱，字孝友，沈静有器局。父义
正，早卒。爱少孤，事母以孝。性清介，不妄交游，而笃志
好学。及长，博学有文才，尤善《周易》及《春秋左氏义》。袁
𫖮为雍州刺史，辟为主簿。遭母忧，庐于墓侧，负土起
坟。服阕，为中兵参军。义师之起也，以爱为壮武将军、
冠军南平王司马，带襄阳令。魏兴太守颜僧都等据”
郡反，州内惊扰，百姓携贰。爱沈敏有谋，素为州里信
服，乃推心抚御，晓示逆顺，兼率募乡里，得千馀人，与
僧都等战于始平郡南，大破之。萧颖胄之死也，和帝
征兵襄阳，爱从始兴王憺赴焉。先是，巴东太守萧璝、
巴西太守鲁休烈举兵来逼荆州，及憺至，令爱书谕
之，璝即日请降。中兴二年，从和帝东下。高祖受禅，进
号“辅国将军”，仍为骁骑将军。寻除宁蜀太守，与益州
刺史邓元起西上袭刘季连，行至公安，道病卒。赠卫
尉卿。